
Az online kereskedelemmel kapcsolatos fogyasztóvédelmi kihívások egyes, frekventált kérdései

A digitalizáció átszövi mindennapjainkat, naponta 360 millió európai használja az internetet. Az elektronikus kereskedelem (továbbiakban: e-kereskedelem) meghatározott szereplői az ún. online platformok ezen belül is leginkább az online piacterek, amelyek az e-kereskedelem és az innováció kulcsfontosságú támogató eszközei, koncentráltságuk és gyors elérhetőségük miatt a fogyasztói jólét növekedéséhez számtalan formában hozzájárulhatnak. Az online platformok szerepének növekedése azonban együtt jár a fogyasztói jogsértések számának növekedésével. Pályamunkámban az online platformok, közelebbről online piacterek és kuponos honlapok fogyasztói jólétre gyakorolt hatását vizsgáltam különös tekintettel a legújabb fogyasztóvédelmi stratégiára és a Covid19-járványra. A dolgozat megírása során nem csak az uniós szabályokra és eredményekre, hanem a magyarországi helyzetre is kitértem, ennek során nem csak a főbb uniós szabályok, hanem a magyar szabályozást is ismertettem. A Gazdasági Versenyhivatal 2019-as jelentéséből kidomborodik, hogy Magyarországon a legtöbb fogyasztói problémát az online platformok okozták. Az online platformokkal kapcsolatban felmerülő rendszeres kifogások a megtévesztő árak és kedvezmények alkalmazása, az elállási jog gyakorlása, illetve az ezt érintő tájékoztatás hiánya, valamint a különböző kereső programok szolgáltatásai. Az uniós források azonban sok esetben nem térnek ki olyan részletkérdésekre, mint például a fogyasztók tájékozottságát csökkentő, az online platformok és a rajtuk keresztül kereskedő vállalkozások eltérő szerződési feltételei miatti zavarodottság. A fogyasztó tájékozottságát előmozdító általános szerződési feltételek számos oldalon nem vagy nehezen érhetőek el, illetve nem egyértelmű tájékoztatást nyújtanak arról, hogy a fogyasztó végső soron kivel is köt szerződést, kivel szemben illetik meg a fogyasztói jogok. Speciális szabályok alkotására lenne szükség a fogyasztói jólét előmozdítására az online platformokat illetően. A kuponos honlapok vizsgálata során nyilvánvalóvá vált, hogy a legfontosabb lépés a szerződési viszonyok és tartalmuk tisztázása lenne, ezt követően a fogyasztó megfelelő tájékoztatása, amely előtérbe helyezi az egyedi jogi szabályozás szükségességét. Az online térben előforduló tisztességtelen kereskedelmi gyakorlatok hatékony hatósági ellenőrzéssel és a fogyasztók tudatosságának növelésével visszaszoríthatóak lehetnének. 



